CELEX: 32022D0081
Language: et
Date: 2022-01-18 00:00:00
Title: Nõukogu rakendusotsus (EL) 2022/81, 18. jaanuar 2022, millega muudetakse rakendusotsust 2009/1008/EL, millega lubatakse Läti Vabariigil pikendada meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

20.1.2022   
               
               
                  ET
               
               
                  Euroopa Liidu Teataja
               
               
                  L 13/49
               
            
         NÕUKOGU RAKENDUSOTSUS (EL) 2022/81,
         18. jaanuar 2022,
         millega muudetakse rakendusotsust 2009/1008/EL, millega lubatakse Läti Vabariigil pikendada meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Nõukogu otsusega 2006/42/EÜ (2) lubati Lätil kohaldada erimeedet, millega tehakse erand direktiivi 77/388/EMÜ (3) artikli 21 lõike 1 punktist a, et määrata kuni 31. detsembrini 2009 metsamaterjali turustamisel kaupade ja teenuste saaja isikuks, kes on käibemaksukohstuslane. Nõukogu rakendusotsusega 2009/1008/EL (4) lubati Lätil erandina direktiivi 2006/112/EÜ artiklist 193 jätkuvalt määrata kuni 31. detsembrini 2012 metsamaterjali turustamisel metsamaterjali ja sellega seotud teenuste saaja isikuks, kes on käibemaksukohustuslane (edaspidi „erimeede“). Pärast korduvaid pikendusi kaotab kõnealune luba kehtivuse 31. detsembril 2021 (5).
                  
               
                     (2)
                  
                  
                     Komisjonis 4. aprillil 2021 registreeritud kirjas taotles Läti luba jätkuvalt kohaldada erimeedet. Sama kirjaga esitas Läti aruande kõnealuse meetme kohaldamise kohta.
                  
               
                     (3)
                  
                  
                     Direktiivi 2006/112/EÜ artikli 395 lõike 2 kohaselt teatas komisjon Läti taotlusest teistele liikmesriikidele 9. augusti 2021. aasta kirjaga ning 10. augusti 2021. aasta kirjaga Hispaaniale. Komisjon teatas 10. augusti 2021. aasta kirjas Lätile, et tal on taotluse hindamiseks kogu vajalik teave.
                  
               
                     (4)
                  
                  
                     Läti sõnul on puiduturg, mis on tema majanduse üks olulisemaid sektoreid, eriti tundlik käibemaksupettuste suhtes, sest turgu domineerib suur hulk väikeseid kohalikke ettevõtjaid ja üksiktarnijaid. Turu eripärast ja asjaomaste ettevõtjate laadist tingituna on toimunud maksupettusi, mida Läti maksuhalduril on raske kontrollida. Selle kuritarvituse vastu võitlemiseks on Läti maksuhaldur võtnud puidutehingute käibemaksu puhul kasutusele pöördmaksustamise, mis on Läti esitatud aruande kohaselt osutunud väga tõhusaks ja vähendanud olulisel määral pettusi sellel turul.
                  
               
                     (5)
                  
                  
                     Erimeetmed erandi tegemiseks on ajaliselt piiratud, et oleks võimalik hinnata, kas erimeede on asjakohane ja tõhus. Erimeetmed erandi tegemiseks annavad liikmesriikidele aega kehtestada riiklikul tasandil muid tavapäraseid meetmeid, et jälgida materjalide liikumist, käibemaksu tasumist ja maksukohustuslaste vastavust nõuetele – probleemi, mille peaksid tavapärased meetmed lahendama kuni erimeetme kehtivusaja lõpuni, muutes seega erimeetme pikendamise ebavajalikuks. Erand, millega lubatakse kasutada pöördmaksustamist, antakse ainult erandkorras konkreetsetes valdkondades, kus esineb pettusi, ning see on viimane abinõu. Seetõttu peaks Läti enne käesoleva rakendusotsuse kohase erimeetme pikendatud kehtivusaja lõppemist rakendama muid tavapäraseid meetmeid, et võidelda käibemaksupettuste vastu puiduturul ja neid ära hoida, selleks et erimeetme pikendamine ei oleks enam vajalik.
                  
               
                     (6)
                  
                  
                     Seepärast tuleks Lätile anda luba kohaldada erimeedet kuni 31. detsembrini 2024.
                  
               
                     (7)
                  
                  
                     Kahjuliku mõju vältimiseks peaks Lätil olema lubatud kohaldada erimeedet ilma katkestusteta. Seepärast tuleks nõukogu rakendusotsusega 2009/1008/EL kehtestatud varasema korra sujuva kohaldamise jätkamiseks anda taotletud luba alates 1. jaanuarist 2022.
                  
               
                     (8)
                  
                  
                     Erimeetmel ei ole negatiivset mõju käibemaksust tulenevatele liidu omavahenditele.
                  
               
                     (9)
                  
                  
                     Rakendusotsust 2009/1008/EL tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse 2009/1008/EL artikkel 2 asendatakse järgmisega:
            
               
                  „Artikkel 2
                  Käesolevat otsust kohaldatakse kuni 31. detsembrini 2024.“
               
            
         
         
            Artikkel 2
            Käesolev otsus jõustub selle teatavakstegemise päeval.
         
         
            Artikkel 3
            Käesolev otsus on adresseeritud Läti Vabariigile.
         
         
            Brüssel, 18. jaanuar 2022
            
               
                  Nõukogu nimel
               
               
                  eesistuja
               
               B, LE MAIRE
            
         
         
            (1)  ELT L 347, 11.12.2006, lk 1.
         
            (2)  Nõukogu 24. jaanuari 2006. aasta otsus 2006/42/EÜ, millega lubatakse Lätil pikendada meetme, mis kaldub kõrvale kumuleeruvate käibemaksudega seotud liikmesriikide õigusaktide ühtlustamist käsitleva nõukogu kuuenda direktiivi 77/388/EMÜ artiklist 21, kohaldamist (ELT L 25, 28.1.2006, lk 31).
         
            (3)  Nõukogu 17. mai 1977. aasta kuues direktiiv 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas (EÜT L 145, 13.6.1977, lk 1).
         
            (4)  Nõukogu 7. detsembri 2009. aasta rakendusotsus 2009/1008/EL, millega lubatakse Läti Vabariigil pikendada meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 347, 24.12.2009, lk 30).
         
            (5)  Nõukogu 11. detsembri 2018. aasta rakendusotsus (EL) 2018/2006, millega muudetakse rakendusotsust 2009/1008/EL, millega lubatakse Läti Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 322, 18.12.2018, lk 20).